
SC 2009 – 24683/15.10.2009
Referat
privind aprobarea participării Consiliului Local al Municipiului Timişoara la o şedinţă comună cu Consiliul Local al oraşului înfrăţit Szeged din Ungaria în perioada 20-21 noiembrie 2009 şi alocarea sumei necesare deplasării delegaţiei Municipiului Timişoara la Szeged
În baza relaţiilor de înfrăţire dintre Municipiul Timişoara şi oraşul Szeged din Ungaria, s-a creat obiceiul să se organizeze alternativ la Timişoara şi la Szeged întâlniri periodice – anual sau la fiecare doi ani - între reprezentanţii autorităţilor publice locale din cele două oraşe.
În cadrul acestor întâlniri au loc şedinţe comune ale celor două consilii locale, aprobarea unor proiecte comune, discuţii între reprezentanţi ai unor departamente omoloage din cele două Primării cu privire la proiectele de colaborare în curs şi propuneri de colaborare în noi domenii de interes pentru oraşe, precum şi diverse acţiuni cu caracter cultural.
Organizarea acestor evenimente creează un cadru favorabil pentru dezvoltarea şi consolidarea relaţiilor de înfrăţire dintre oraşe şi contribuie totodată la promovarea Municipiului Timişoara în Euroregiunea DKMT. 

Anul acesta, şedinţa comună a consiliilor locale urmează să aibă loc la Szeged, oraşul Szeged propunând perioda 20-21 noiembrie 2009. Delegaţia care se va deplasa la Szeged, în perioada 20-21 noiembrie, este compusă din: dl. Primar Gheorghe Ciuhandu, dl. Viceprimar Adrian Orza, dl. Viceprimar Sorin Grindeanu, dl. Secretar Ioan Cojocari, membrii Consiliului Local al Municipiului Timişoara, reprezentanţi ai direcţiilor Primăriei Municipiului Timişoara şi ai serviciilor subordonate Consiliului Local şi reprezentanţi mass-media. 
A fost estimat că va fi necesară suma de 20.000 lei, pentru acoperirea cheltuielilor prilejuite de deplasare şi participarea la acest eveniment menit să promoveze imaginea oraşului. 
Având în vedere aspectele menţionate mai sus,
 
Propunem:
- Aprobarea participării Consiliului Local al Municipiului Timişoara la o şedinţă comună cu Consiliul Local al oraşului înfrăţit Szeged din Ungaria în perioada 20-21 noiembrie 2009.
- Aprobarea alocării sumei de 20000 lei de la bugetul local în vederea efectuării cheltuielilor prilejuite de deplasarea delegaţiei Municipiului Timişoara la Szeged în perioada 20-21 noiembrie 2009.

